Gulobod mahallasi. Gulobod mahallasi (Mannon Uygʻur koʻchasi, 101) – Toshkent shahar Shayxontohur tumanidagi mahalla. Obinazir, Bogʻ koʻcha, Sarxumdon, Chorsu mahallalari bilan chegaradosh. 1993-yil tashkil topgan. Mahalla hududida qadimdan Kaykovus arigʻidan 3 tegirmonga yaqin suv oqqan, suv boʻyidagi aholi bogʻlari, hovlilariga turli atirgul navlari ekib, gulchilikdan roʻzgʻor tebratgan. Koʻpchilik xonadonlarning 20-30 sotixli gulzorlari boʻlgan. Mavze, mahalla va koʻcha shu bois „Gulobod“ deb atalib kelingan. Aholisi 5 577 kishi, asosan, oʻzbeklar, shuningdek, boshqa millat vakillari ham yashaydi (2009). Mahalla hududida 2 ta maktab (1 tasi sport maktabi), „Versal“ restorani, oziq-ovqat doʻkoni va boshqalar mavjud. Mahallada Zokirovlar sulolasi yashaydi. Gulobod mahallasi maydoni 29,7 gektarni tashkil qiladi. Chegaralanishi. Gulobod mahallasi Beruniy va Laylitoʻgʻon koʻchalari kesishgan joydan () Laylitoʻgʻon koʻchasi boʻylab Gulobod koʻchasigacha (), keyin shimoli-gʻarbga Gulobod koʻchasi boʻylab Gulobod mavzesidagi 84-koʻp qavatli uyga, 343-sonli MTM va 4-sonli bolalar klinik kasalxonasi aylanib oʻtgan holda ularning chegarasi boʻylab Koʻkcha kanali bilan kesishgan joygacha, Koʻkcha kanali boʻylab oqimga qarshi Beruniy koʻchasigacha, Beruniy koʻchasi boʻylab Laylitoʻgʻon koʻchasigacha boʻlgan hudud bilan chegaralanadi.